การเคหะแห่งชาติ รับมอบเมล็ดพืชพันธุ์ผักสวนครัว ส่งต่อให้ผู้อาศัยในชุมชนการเคหะพัฒนาเกษตรกรรมอย่างยั่งยืน
นายทวีพงษ์ วิชัยดิษฐ ผู้ว่าการการเคหะแห่งชาติ รับมอบเมล็ดพืชพันธุ์ผักสวนครัว จากนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ จำนวน 1,200 ชุด แต่ละชุดประกอบด้วยเมล็ดพันธุ์พืช 5 ชนิด ได้แก่ แตงกวา มะเขือเปราะ กระเพรา พริกขี้หนูและถั่วฝักยาว เพื่อนำไปแจกจ่ายให้กับผู้อยู่อาศัยในชุมชนของการเคหะแห่งชาติ ตามโครงการพัฒนาเกษตรกรรมยั่งยืนในเมือง ซึ่งการเคหะแห่งชาติ กระทรวงการพัฒนาสังคมและความมั่นคงของมนุษย์ ร่วมกับกระทรวงเกษตรและสหกรณ์ และหน่วยงานภาครัฐ และเอกชนอื่นๆ เพื่อผลิตอาหารที่มั่นคง ปลอดภัย พัฒนาตลาดสีเขียว รวมถึงเป็นการสร้างรายได้ให้ชุมชนด้วยโครงการพัฒนาเกษตรกรรมยั่งยืนสอดคล้อง 4 มิติ เพื่อการพัฒนาชุมชนต้นแบบสู่การพัฒนาที่ยั่งยืน ทั้งมิติสิ่งแวดล้อม คือการเพิ่มพื้นที่สีเขียวให้กับชุมชน/เพิ่มอากาศที่ดีในชุมชน ใช้พื้นที่ในชุมชนให้เกิดประโยชน์ มิติเศรษฐกิจ คือ นำผลผลิตที่ได้จากการปลูกพืชผักมาจำหน่าย เกิดรายได้สู่ครัวเรือน สู่ชุมชน /ลดค่าใช้จ่ายในครัวเรือน มิติการมีส่วนร่วม คือ เกิดความร่วมมือ ร่วมแรง ร่วมใจ ในการทำกิจกรรมร่วมกันของคนในครัวเรือน /ชุมชน สร้างความสามัคคีกลมเกลียว และมิติสุขภาพ คือ ผู้อยู่อาศัยในชุมชนได้บริโภคผลิตผลที่ดี มีประโยชน์ ปลอดสารพิษ รวมถึงการทำกิจกรรมการปลูกผักเสมือนเป็นการออกกำลังกายอีกวิธีหนึ่งด้วย